پي ټي اېم د عارف وزير د وژنې پرضد احتجاجي مظاهرې کوي
پښتون ژغورنې غورځنګ (پي ټي اېم) نن د نهې/سه شنبې په ورځ د خپل فعال عارف وزير د وژنې پرضد احتجاجي مظاهرې کوي. 
کراچۍ — د پي ټي اېم فعال وايي د غورځنګ مشر منظور پشتين د عارف وزير د جنازې په مهال په پينځمه د احتجاجي مظاهرو اعلان کړی ؤ چې د عارف وزير د وژنې پرضد احتجاج کوي. د شمالي وزيرستان نه د خېبرپښتونخوا د صوبايي اسمبلۍ غړي ميرکلام وزير په ټويټر وخت او ځای ښودلی چې دا مظاهرې به په کومو ځايونو او په کوم وخت ترسره کيږي. ميرکلام ويلي، د عارف وزير د وژنې پرضد په نړيواله کچه مظاهرې کيږي او دوی د بشري حقونو په فعالانو او پي ټي اېم په غړو غږ کوي چې د مظاهرو ګډون وال دې د کرونا وبا په اړه احتياط وکړي. د پي ټي اېم مشران وايي دوی د دغو احتجاجي مظاهرو د لارې نړۍ ته خپل پېغام رسول غواړي چې عارف وزير څنګه او چا ووژلو؟ او د دې په شا کوم لاسونه دي. دوی وايي د پښتنو په خاوره چې کوم زور زياتی کيږي دوی د هغې پرضد د عدم تشدد لارې په پرامنه ډول مبارزه کوي او نړۍ ته هر څه ښودل غواړي. د پي ټي اېم مخکښ فعال او د علي وزير د تره زوی عارف وزیر د جمعې په ماښام په واڼه کې نامالومو وسله والو ويشتلی او وروسته يې د خالي په ورځ د اسلام اباد په پمز روغتون کې د سر د عملياتو (اپرېشن) په وخت ژوند د لاسه ورکړی ؤ. عارف وزير د اتوار په ورځ په خپل پلارني کلي غوی خوا کې خاورو ته سپارل شوی ؤ. د جنوبي وزیرستان نه د قامي اسمبلۍ منتخب غړی او د پښتون ژغورنې غورځنګ مخکښ عل وزير وايي د عارف وزير پلار او دوه وروڼه او د دوی د کورنۍ ۱۸ غړي هم په دغه ډول پېښو کې مړه شو او د دوی د کورنۍ دغه قربانۍ د وطن او قام د ژغورولو دپاره ورکوي. وي او ای ډيوه سره په خبرو کې هغه وويل که د کورنۍ ټول غړي يې مړه شي خو دوی به د خپل قوم دپاره د پېل کړې مبارزې څخه په شا نه شي. هغه په دې اندېښنه څرګنده کړه چې د عارف وزير په پېښه کې ککړ کسان تراوسه پورې ونه ونيول شو. خو د واڼه د پوليس مشر عثمان وزیر وايي په عارف وزير د بريد کوونکو پرضد عمليات روان دي، په سیمه کې د لټون دپاره د پوليس سرتيری ځای په ځای کړی شوي دي. وي او ای ډيوه سره په خبرو کې هغه وويل دوی د خپلو مالوماتو په اساس لګيا دي په دې پېښه کې ککړ کسان مالوموي تراوسه کومه ګرفتاري ده کړې خو وايي زر ده چې دغو خلکو ته به ورسي.